**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. május 16-ai** ülésére

Tárgy: hántai óvoda vízszigetelése

**Tisztelt Képviselő-testület!**

A 21/2025. (I.17.) KVÖKt. határozatban döntés született többek között arról, hogy a 2025. évi költségvetés megalkotását követően hoznak döntést a Kisbéri Gyöngyszem Óvoda és Bölcsőde hántai csoportjának helyet adó épület utólagos vízszigeteléséről.

Waterseal Építő Kft-vel januárban tartottunk bejárást, melyen a szakértő, Smid József műszerrel kimutatta, hogy a fal az öltöző részen ~ 1,5 m magasig vizes, a csoportszobában ~ 1,7 m-ig. Smid úr az injektálásos vízszigetelést javasolta, mely akár belülről is elvégezhető (kivéve konyha, mosdó, mert ott belülről új a csempézés). A vizesedés magasságáig mindenhol a falat le kellene verni, szárító, lélegző vakolatot kellene rátenni, a külső falak hőszigetelésénél kőzetgyapotot kellene használni ezen magasságig. A falakon körbe lévő lambéria miatt a falak nem szellőznek. A csoportszoba, mivel mélyebben helyezkedik el, mint a folyosó, ezért a fal ezen szakaszához külön szigetelést is kellene tenni. Az injektálást követően a fal további nedvességet nem tudna a talajból felvenni, a téglákban lévő nedvesség még elpárologna, a só viszont maradna a falban. Az általuk adott ajánlatban szereplő műszaki tartalommal kértünk be további két ajánlatot, illetve kértük mindegyik vállalkozót, hogyha más technológiát is használnak, arra is adjanak ajánlatot.

Ajánlatkérőnkre az alábbi ajánlatok érkeztek be:

|  |  |  |  |
| --- | --- | --- | --- |
| **AJÁNLATADÓ** | **ÁR** | **TECHNOLÓGIA** | **MEGJEGYZÉS** |
| Archi-Land Kft. | bruttó 2.033.334,- Ft. | injektálás | vakolateltávolítást nem tartalmazza |
| J.D ISO | bruttó 2.002.727,- Ft. | injektálás |  |
| Waterseal Építő Kft. | bruttó 5.969.851,- Ft. | injektálás |  |
| Waterseal Építő Kft. | bruttó 5.979.015,- Ft. | falvágás |  |

A bizottsági ülésen az Archi-Land Kft. ajánlata még nem állt a rendelkezésünkre. Az akkor bent lévő két ajánlat közötti jelentős különbséget nem tudtuk miből adódik, ezért kértük, hogy az ajánlatokat az energetikai pályázathoz kiválasztott műszaki ellenőr is vizsgálja meg. Az ajánlatokat elküldtük neki (a harmadik cégét is), szakmai álláspontját várjuk, a képviselő-testületnek javasoljuk, hogy a döntését annak ismeretében hozza meg.

A 2025. évi költségvetés készítésekor a Waterseal Kft. ajánlatát vettük figyelembe.

Az utólagos vízszigetelést az energetikai pályázat megvalósítása előtt kell elvégezni. A munkálatokat a nyári zárva tartás idejére próbáljuk szervezni, de az már most látszik, hogy minden munkálattal ez alatt az idő alatt nem fogunk végezni. Amíg minden munka el nem készül, a gyermekek a szomszédos Skrihár József Művelődési Házban lesznek elhelyezve.

A szigetelési munka elvégzését követően a helyreállítást a Kisbéri Városigazgatóság végzi.

Kisbér, 2025. május 8.

Bondár Balázs s.k. Pápai Mónika s.k.

elnök referens

**Határozati javaslat:**

Kisbér Város Önkormányzat Képviselő-testülete

a Kisbéri Gyöngyszem Óvoda és Bölcsőde hántai csoportjának helyt adó épületet utólagos vízszigetelését a műszaki ellenőri javaslat figyelembevételével a ………………..-től rendeli meg az ajánlatában szereplő bruttó……………. ,- Ft. áron.

az utólagos vízszigetelést a TOP PLUSZ-2.1.1-21-KO1-2022-00007 kódszámú, „Energetikai korszerűsítés Kisbéren” pályázat megvalósítása előtt el kell végezni.

utasítja a Kisbéri Közös Önkormányzati Hivatalt a fenti feltételeket tartalmazó szerződés előkészítésére és felhatalmazza a város polgármesterét annak aláírására.

utasítja a Kisbéri Városigazgatóságot, hogy a vízszigetelési munkálatok befejezése után szükséges helyreállításokat haladéktalanul kezdje meg.

**Határidő:** azonnal

**Felelős:** Sinkovicz Zoltán polgármester

Dr. Pápai Tamás jegyző

Juhász Márton igazgató